ຈີນຍາດໄດ້ ຫລຽນຄໍາອັນທໍາອິດ ຂອງໂອລິມປິກ 2012 (ວີດີໂອກັບສະໄລດ໌)
ກິລາໂອ​ລິ​​ມປິກ ທີ່ລອນ​ດອນ ​​ໄດ້ເລີ້ມ​ມອບ​ຫລຽນ​ຕ່າງໆ​​ ໃຫ້​ຜູ້​ຊະນະ​ການ​ແຂ່ງຂັນ​ແລ້ວ ໃນ​ມື້ນີ້ ໂດຍທີ່ຈີນຍາດໄດ້ ຫລຽນຄໍາອັນທໍາອິດ.
ກິລາໂອລິມປິກລະດູຮ້ອນ ທີ່ກຸງລອນດອນ ໄດ້ເລີ້ມມອບຫລຽນຕ່າງໆໃຫ້ຜູ້ຊະນະການ ແຂ່ງຂັນແລ້ວໃນວັນເສົາມື້ນີ້ ຫລັງຈາກພິທີເປີດງານຢ່າງຕື່ນຕາຕື່ນໃຈໃນວັນສຸກ ທີ່ມີຜູ້ຊົມ ກວ່ານຶ່ງພັນລ້ານຄົນ ຢູ່ໃນທົ່ວໂລກ ຈີນເປັນຜູ້ຍາດເອົາຫລຽນຄໍາອັນທໍາອິດມາ ໄດ້ ຫລັງຈາກທີ່ນາງ Yi Siling ໄດ້ຊະນະ ການແຂ່ງຂັນຍິງປືນລົມ ໄລຍະ 10 ແມັດ ຂອງແມ່ຍິງ ຈະມີການມອບຫລຽນຄໍາ 10 ກວ່າຫລຽນ ໃນວັນເສົາມື້ນີ້ ການແຂ່ງຂັນທີ່ເດ່ນໆໃນ ມື້ນີ້ ກໍມີການແຂ່ງລົດຖີບແລະລອຍນໍ້າ ຊຶ່ງ ຈະມີນັກກິລາອາເມຣິກັນ ຊື່ດັງ ສອງຄົນ ຄື Michael Phelps ກັບ Ryan Lochte ປະເຊີນໜ້າກັນທີ່ສະລອຍນໍ້າ ປະມຸກປະເທດອັງກິດ ພະລາຊີນີ Elizabeth ຊຶ່ງມີພະຊົນມາຍຸ 86 ປີ ໄດ້ຊົງປະກາດເປີດ ການແຂ່ງຂັນກິລາໃນວັນສຸກວານນີ້ ສອງຊົ່ວໂມງຫລັງຈາກການ ສະແດງຕ່າງໆເລີ່ມຕົ້ນ ຂຶ້ນ ຊຶ່ງມີໂຮມທັງລາຊີນີໂຕປອມ ໂດດຈ້ອງລົງມາສູ່ເດີ່ນກິລາໂອລິມປິກ ທີ່ໜາແໜ້ນໄປດ້ວຍ ຜູ້ຄົນນັ້ນ ໂດຍໄດ້ຮັບການຊ່ວຍເຫລືອຈາກດາລາຮູບເງົາ ຜູ້ທີ່ສະແດງເປັນ James Bond ສາຍລັບອັງກິດ ຫລັງຈາກລາຊິນີໂຕປອມໂດດຈ້ອງລົງມາໄດ້ບໍ່ເທົ່າໃດນາທີ່ ພະລາຊະນີ Elizabeth ກໍຊົງປາກົດຕົວອອກມາ ຢືນຢູ່ຢ່າງງຽບໆ ໃນຂະນະທີ່ພວກເດັກນ້ອຍພາກັນ ຮ້ອງເພງສະດຸດີພະນາງ ດ້ວຍສຽງເພງ “God Save the Queen ” ການສະແດງໃນພິທີເປີດ ມີໂຮມທັງເຮືອບິນລົບ ບິນຜ່ານກາຍໄປ ການຈູດບັ້ງໄຟດອກ ແລະສະແດງຢຸກຕ່າງໆໃນປະວັດສາດຂອງອັງກິດ ນັບແຕ່ປີ 1896 ຊຶ່ງເປັນປີເລີ້ມການແຂ່ງ ຂັນກິລາໂອລິມປິກສະໄໝໃໝ່ນັ້ນ ມາຈົນເຖິງປັດຈຸບັນ ການແຂ່ງຂັນເປັນເວລາ 17 ມື້ ໃນກິລາ 26 ປະເພດ ຈະດໍາເນີນໄປຈົນເຖິງວັນທີ 12 ເດືອນສິງຫາ ນັກກິລາຍິງທະນູເກົາຫລີໃຕ້ ທີ່ເປັນຄົນຕາບອດ ໄດ້ສ້າງສະຖິຕິໂລກແລ້ວທີ່ ງານແຂ່ງຂັນ ກິລາໂອລິມປິກ ປີນີ້ ນາຍ Im Dong-hyun ເປັນຜູ້ສ້າງສະຖິຕິໂລກຄົນທໍາອິດ ໃນການແຂ່ງຍິງທະນູຮອບທໍາ ອິດ ທີ່ງານແຂ່ງຂັນໂອລິປິກໃນກຸງລອນດອນນັ້ນ ຫລາຍຊົ່ວໂມງກ່ອນພິທີເປີດການແຂ່ງຂັນ ໂດຍໄດ້ທໍາລາຍສະຖິຕິຂອງລາວເອງ ທີ່ໄດ້ສ້າງຂຶ້ນ ຢູ່ປະເທດເທິກີ ໃນເດືອນພຶດສະພາຜ່ານ ມາ ຄືທໍາຄະແນນໄດ້ຕື່ມສາມຄະແນນ ຮວມເປັນທັງໝົດ 699 ຄະແນນ